Folketing
2003-04-02

Der er mange rygter og løse forlydender i omløb. Jeg advarer imod at tro på alt, hvad der står i aviserne eller bliver sagt. Men jeg kan sige, at Justitsministeriet har oplyst, at i forlængelse af de eftersøgninger og undersøgelser, der blev iværksat umiddelbart efter hærchefens forsvinden, er man naturligvis nu i gang med at følge op på de forskellige efterforskningsmuligheder og foreløbige oplysninger, der foreligger i relation til hans forsvinden og mulige opholdssted. Disse tiltag omfatter bl.a. kontakter til relevante udenlandske myndigheder, herunder de amerikanske. Når der er grundlag for det, bl.a. gennem nærmere oplysning om, hvor hærchefen befinder sig, vil det naturligvis straks blive fulgt op, og det vil herunder blive afklaret, om der er mulighed for udlevering af hærchefen fra det pågældende land.